25. HOSPODÁRENIE   
 NEFINANČNÝCH   
 A FINANČNÝCH KORPORÁCIÍ

Metodické vysvetlivky

Kapitola zahŕňa údaje za nefinančné a finančné korporácie.

**Nefinančné korporácie** sú podnikateľské subjekty zapísané v obchodnom registri vyvíjajúce aktivitu s cieľom dosahovať zisk vo všetkých oblastiach ekonomickej činnosti, okrem peňažníctva a poisťovníctva. Patria sem tiež príspevkové organizácie, ktoré svoje výdavky kryjú z viac ako 50 % tržbami. Nezahŕňajú údaje za podniky, ktoré nemajú charakter korporácie (domácnosti, živnostníci, osoby so slobodným povolaním a samostatne hospodáriaci roľníci).

**Finančné korporácie** sú subjekty, ktoré sa zaoberajú hlavne finančným sprostredkovaním a pomocnými finančnými činnosťami. Sektor finančných korporácií zahrnuje Národnú banku Slovenska, komerčné banky, subjekty zaoberajúce sa finančným lízingom, zmenárne, správcovské spoločnosti, komerčné poisťovne, podielové fondy atď.

Pri podrobnejšom členení ekonomických činností sa uplatňuje Štatistická klasifikácia ekonomických činností SK NACE Rev. 2.

Definície

**Náklady** za príslušné obdobie predstavujú súčet nákladov vynaložených na hospodársku činnosť, nákladov súvisiacich s realizáciou finančných operácií a mimoriadnych nákladov.

**Výsledok hospodárenia** je vyjadrením výsledku ekonomickej činnosti spravodajskej jednotky za sledované obdobie. Vypočíta sa ako rozdiel výnosov a nákladov a má charakter zisku alebo straty. Na účely štatistiky je to výsledok hospodárenia pred zdanením.

Zdroj údajov

Publikované údaje za sektor nefinančných a finančných korporácií sú výsledkom štatistických zisťovaní ŠÚ SR.