14. ORGANIZAČNÁ   
ŠTATISTIKA

Metodické vysvetlivky

Údaje o organizačnej štruktúre ekonomiky vychádzajú z údajov vedených v registri organizácií, ktorý spravuje ŠÚ SR v súlade s nariadením (ES) č. 177/2008 a na základe zákona č. 540/2001 Z. z. o štátnej štatistike v znení neskorších predpisov. Register organizácií ŠÚ SR sa priebežne aktualizuje údajmi z registra právnických osôb, podnikateľov a orgánov verejnej moci, ďalších administratívnych zdrojov a zo štatistických zisťovaní. Obsahuje identifikačné a klasifikačné charakteristiky o právnických osobách a fyzických osobách–podnikateľoch.

Údaje v tabuľkách sa týkajú len takých právnických osôb a fyzických osôb–podnikateľov, ktoré sú v registri organizácií ŠÚ SR označené ako ekonomicky aktívne.

Definície

**Právnické osoby** sú právne subjekty, ktorých existenciu upravuje zákon nezávisle od jednotlivcov alebo inštitúcií, ktoré ich vlastnia alebo sú jej členmi.

**Fyzické osoby–podnikatelia** sú právne subjekty podnikajúce podľa osobitných právnych predpisov na vlastnú zodpovednosť. Patria sem živnostníci (podnikajúci na základe živnostenského zákona), osoby so slobodným povolaním (osoby podnikajúce na základe iného ako živnostenského zákona, napr. advokáti, lekári, audítori a. i.) a samostatne hospodáriaci roľníci.

**Podniky** sú právnické osoby, ktoré vyrábajú výrobky alebo poskytujú služby. Patria sem obchodné spoločnosti, ako napr. akciové spoločnosti, spoločnosti s ručením obmedzeným a pod.

**Neziskové inštitúcie** sú právnické osoby slúžiace podnikom, štátnej správe a domácnostiam, ako napr. rozpočtové organizácie, príspevkové organizácie, ktorých tržby z činnosti nepresahujú 50 % vykazovaných nákladov, občianske združenia, spolky a kluby, politické strany, cirkvi a iné.

**Verejný sektor** zahŕňa podniky vo vlastníctve štátnej alebo územnej samosprávy a podniky s medzinárodným vlastníctvom, ktoré sú pod verejnou kontrolou.

**Súkromný sektor** zahŕňa podniky vo vlastníctve súkromných tuzemských alebo zahraničných právnických alebo fyzických osôb, ktoré nie sú pod verejnou kontrolou.

**Zahraničné vlastníctvo** majú subjekty založené a kontrolované zahraničnou právnickou alebo fyzickou osobou.

**Medzinárodné vlastníctvo** majú tie subjekty, ktoré založila spoločne domáca a zahraničná právnická alebo fyzická osoba.

**Nefinančné korporácie** sú podniky, ktoré sa zaoberajú hlavne výrobou výrobkov alebo poskytovaním služieb nefinančného charakteru.

**Finančné korporácie** sú podniky, ktoré sa zaoberajú hlavne finančným sprostredkovaním alebo pomocnými finančnými službami. Patria sem aj podniky poskytujúce finančné služby.

Zdroj údajov

Zdrojom údajov je register organizácií ŠÚ SR.