4. TRH PRÁCE

Metodické vysvetlivky

**Výberové zisťovanie pracovných síl** **(VZPS)** je priebežným monitorovaním pracovných síl na základe priameho zisťovania vo vybraných domácnostiach. Základ na zisťovanie tvorí stratifikovaný výber bytov, ktorý rovnomerne pokrýva celé územie Slovenskej republiky. Do vzorky sa štvrťročne zaraďuje 10 250 bytov, čo predstavuje 0,6 % z celkového počtu trvalo obývaných bytov v SR. Predmetom zisťovania sú všetky osoby vo veku od 15 rokov žijúce v domácnostiach vybraných bytov bez ohľadu na to, či majú v byte trvalý, prechodný alebo nehlásený pobyt, okrem inštitucionálneho obyvateľstva. Každá vybraná domácnosť zostáva vo vzorke päť za sebou nasledujúcich štvrťrokov. Všetky zistené údaje sa prepočítavajú na aktuálne údaje o obyvateľstve SR prevzaté zo štatistického zisťovania o pohybe obyvateľstva.

Metodika zisťovania vychádza z odporúčaní Medzinárodnej organizácie práce a Eurostatu.

V rámci sledovania vývoja hospodárstva SR sa zisťuje **zamestnanosť a mzdy** podľa podnikového výkazníctva. Medzi zamestnancov sa nezahŕňajú osoby na materskej a rodičovskej dovolenke a osoby pracujúce na základe dohôd o práci vykonávanej mimo pracovného pomeru. Spracované údaje za organizácie s 20 a viac zamestnancami sa triedia podľa krajov a okresov, veľkosti (podľa počtu zamestnancov), druhu vlastníctva a právnej formy organizácie. Počty zamestnancov sa uvádzajú vo fyzických osobách.

Základné informácie o vývoji miezd dopĺňajú údaje o **štruktúre hrubých nominálnych mesačných miezd**, získané výberovým zisťovaním o štruktúre miezd v SR. Pri spracovaní podľa triediacich hľadísk sa uplatňuje klasifikácia zamestnaní, číselníky krajov, pohlavia a veku zamestnancov.

Štatistika miezd zahŕňa aj sledovanie **úplných nákladov práce** zamestnávateľov v SR. Pri podrobnejšom členení nákladov práce sa uplatňujú číselníky krajov, veľkosti (podľa počtu zamestnancov), druhu vlastníctva a právnej formy organizácie.

Výberové zisťovania štruktúry miezd a úplných nákladov práce metodicky vychádzajú z odporúčaní Eurostatu a priamo nadväzujú na príslušné európske nariadenia.

**Uchádzač o zamestnanie z radov absolventov škôl** je nezamestnaný občan mladší ako 26 rokov veku, ktorý skončil sústavnú prípravu na povolanie v dennej forme štúdia pred menej ako dvoma rokmi a nezískal prvé pravidelne platené zamestnanie.

Pri spracovaní vybraných ukazovateľov trhu práce sa od roku 2008 uplatňuje Štatistická klasifikácia ekonomických činností (SK NACE Rev. 2) a od roku 2016 – Štatistická klasifikácia zamestnaní verzia 2016 (SK ISCO – 08 2016).

Definície

**Ekonomicky aktívne obyvateľstvo** **podľa VZPS** sú osoby vo veku od 15 rokov, ktoré patria medzi pracujúcich alebo nezamestnaných.

**Ekonomicky neaktívne obyvateľstvo podľa VZPS** sú osoby, ktoré sú v sledovanom týždni bez práce, pretože sa pripravujú na povolanie, poberajú dôchodok, starajú sa o domácnosť, navštevujú rekvalifikačný kurz a z uvedených (prípadne ďalších) dôvodov si v priebehu posledných štyroch týždňov aktívne nehľadajú zamestnanie alebo si zamestnanie hľadajú, ale nie sú schopní nastúpiť do dvoch týždňov. Rovnako sem patria osoby na rodičovskej dovolenke a osoby, ktoré majú záujem pracovať, ale zamestnanie si nehľadajú, pretože neveria, že si nájdu primeranú prácu (tzv. odradení). Do ukazovateľa sú zahrnuté aj osoby mladšie ako 15 rokov.

**Miera ekonomickej aktivity obyvateľstva podľa VZPS** sa vypočíta podľa vzorca:

Miera počet ekonomicky

ekonomickej aktívneho obyvateľstva

aktivity =  × 100

obyvateľstva počet obyvateľov

v % vo veku 15+

**Pracujúci podľa VZPS** sú osoby vo veku od 15 rokov, ktoré v sledovanom (referenčnom) týždni vykonávajú aspoň jednu hodinu prácu za mzdu, plat alebo prácu s cieľom dosiahnuť zisk, vrátane osôb pracujúcich v zahraničí do 1 roka a osôb dochádzajúcich za prácou do zahraničia, osôb vykonávajúcich prácu na základe dohôd a na platených aktivačných prácach. Môže ísť o prácu na plný alebo kratší pracovný čas, stálu, dočasnú, príležitostnú alebo sezónnu prácu. Medzi pracujúcich sa zahŕňajú aj vypomáhajúci členovia domácností podnikateľov, ktorí za svoju činnosť nepoberajú žiadnu mzdu ani odmenu. Za pracujúcich sa považujú tiež osoby, ktoré majú prácu, ale v sledovanom týždni nepracujú pre chorobu, dovolenku, riadnu materskú dovolenku, školenie, zlé počasie, v dôsledku štrajku a výluky, s výnimkou osôb na dlhodobom neplatenom voľne a osôb na rodičovskej dovolenke.

**Zamestnanci podľa VZPS** sú osoby vo veku od 15 rokov, ktoré v sledovanom týždni vykonávajú aspoň jednu hodinu prácu za mzdu alebo plat. Medzi zamestnancov patria aj členovia produkčných družstiev. **Za zamestnancov podľa podnikového výkazníctva** sa považujú všetci stáli aj dočasní zamestnanci (bez ohľadu na ich štátnu príslušnosť), ktorí sú v pracovnom, služobnom, štátnozamestnaneckom alebo členskom pomere k zamestnávateľskej organizácii. Do počtu zamestnancov sa nezahŕňajú žiaci stredných odborných škôl, osoby na materskej a rodičovskej dovolenke a osoby pracujúce na základe dohody o vykonaní práce.

**Samozamestnaní podľa VZPS** sú osoby pracujúce vo vlastnom podniku (podnikatelia so zamestnancami), na vlastný účet (podnikatelia bez zamestnancov) a vypomáhajúci (neplatení) členovia domácností podnikateľov.

**Miera zamestnanosti 20 – 64 podľa VZPS** sa vypočíta podľa vzorca:

počet pracujúcich osôb   
Miera vo veku 20 – 64

zamestna- =  × 100

nosti 20 – 64 počet obyvateľov

v % vo veku 20 – 64

**Nezamestnaní podľa VZPS** sú osoby vo veku od 15 do 74 rokov, ktoré v sledovanom týždni nemajú prácu, ktoré si v posledných štyroch týždňoch aktívne hľadajú prácu (alebo si prácu už našli a do zamestnania nastúpia v priebehu 3 mesiacov) a ktoré sú schopné nastúpiť do práce najneskôr do dvoch týždňov. Tieto osoby môžu, ale nemusia byť evidované na úradoch práce, sociálnych vecí a rodiny ako uchádzači o zamestnanie.

**Miera nezamestnanosti podľa VZPS** sa vypočíta podľa vzorca:

počet nezamestnaných   
Miera osôb podľa VZPS

nezamestna- =  × 100

nosti počet ekonomicky

v % aktívnehoobyvateľstva   
 podľa VZPS

Ekonomicky aktívne obyvateľstvo v menovateli vzorca nezahŕňa osoby na rodičovskej dovolenke.

**Dĺžka trvania nezamestnanosti podľa VZPS** predstavuje kratšie z nasledujúcich dvoch období: doby hľadania si zamestnania a doby od ukončenia posledného zamestnania.

**Uchádzač o zamestnanie** je občan, ktorý môže a chce pracovať a hľadá si zamestnanie a po osobnom podaní písomnej žiadosti o zaradenie do evidencie uchádzačov o zamestnanie na úrade práce, sociálnych vecí a rodiny, v ktorého územnom obvode má trvalý pobyt, zaradí sa do evidencie uchádzačov o zamestnanie. Tento občan nie je v pracovnom, štátnozamestnaneckom alebo členskom pomere, v služobnom vzťahu; neprevádzkuje ani nevykonáva samostatnú zárobkovú činnosť; nevykonáva zárobkovú činnosť v členskom štáte EÚ alebo v cudzine. Môže vykonávať zárobkovú činnosť nepresahujúcu 40 dní v kalendárnom roku a za ktorú mesačná odmena nepresiahne v úhrne sumu životného minima pre jednu plnoletú fyzickú osobu podľa osobitného predpisu, platnú k prvému dňu kalendárneho mesiaca, za ktorý sa preukazuje výška odmeny, u zamestnávateľa. Za zárobkovú činnosť sa považuje osobné vykonávanie činností na základe pracovnoprávneho vzťahu alebo iného právneho vzťahu.

Neuvádzajú sa tu záujemcovia o zamestnanie, ktorí si hľadajú iné zamestnanie alebo ktorí majú záujem o poskytovanie informačných a poradenských služieb a odborných poradenských služieb a nie sú uchádzačmi o zamestnanie. Do evidencie uchádzačov o zamestnanie sa nezaradí občan, ktorý plní povinnú školskú dochádzku, a to do konca školského roku, v ktorom dovŕši 16 rokov veku alebo sa sústavne pripravuje na povolanie, je dočasne práceneschopný, má nárok na materské, má priznaný starobný dôchodok alebo občan, ktorý má priznaný invalidný dôchodok a dovŕšil vek potrebný na nárok na starobný dôchodok alebo sa vyradil z evidencie uchádzačov o zamestnanie na základe požiadania o vyradenie z tejto evidencie a z dôvodov vykonávania práce bez pracovného pomeru alebo obdobného pracovného vzťahu, nástupu do zamestnania, nespolupracuje s úradom práce alebo mu v členskom štáte EÚ alebo v cudzine udelili povolenie na zamestnanie. Metodiku ukazovateľov určuje Ministerstvo práce, sociálnych vecí a rodiny SR a je obsiahnutá v zákone NR SR č. 5/2004 Z. z. o službách zamestnanosti a o zmene a doplnení niektorých zákonov.

Miera evidovanej nezamestnanosti sa v súlade s dohovorom Medzinárodnej organizácie práce vypočítava **z počtu disponibilných uchádzačov o zamestnanie**, ktorí môžu bezprostredne po predložení ponuky vhodného voľného pracovného miesta nastúpiť do zamestnania.

**Miera evidovanej nezamestnanosti** (metodika Ministerstva práce, sociálnych vecí a rodiny SR) sa vypočíta podľa vzorca:

disponibilní

Miera uchádzači  
evidovanej o zamestnanie

nezamestna- =  × 100

nosti počet ekonomicky

v % aktívnehoobyvateľstva

Ekonomicky aktívne obyvateľstvo v menovateli vzorca zahŕňa pracujúcich z VZPS za predchádzajúci rok (vrátane osôb na materskej dovolenke) plus uchádzačov o zamestnanie.

**Voľné pracovné miesto** je platené (novovytvorené, neobsadené alebo uvoľnené) pracovné miesto, pri ktorom zamestnávateľ podniká aktívne kroky nájsť vhodného kandidáta mimo podniku a je pripravený podniknúť ďalšie kroky, aby voľné miesto obsadil. Voľným pracovným miestom je tiež pracovné miesto, ktoré sa uvoľní z dôvodu dlhodobej absencie (materská, rodičovská dovolenka) a dlhodobej práceneschopnosti (viac ako 4 týždne). Priemerný počet voľných pracovných miest za rok sa vypočíta ako aritmetický priemer počtu voľných pracovných miest k poslednému dňu jednotlivých mesiacov v sledovanom roku.

**Zamestnané osoby** sú zamestnanci a podnikatelia.

**Priemerná hrubá nominálna mesačná mzda** zahŕňa plnenia, ktoré pripadajú na základnú (tarifnú) mzdu stanovenú podľa mzdových predpisov vrátane základných zložiek zmluvných platov a miezd za nadčasy, náhrady miezd za neodpracovaný čas, mesačné a dlhodobé prémie a odmeny vyplatené v závislosti od výkonu a splnenia hodnotiacich kritérií, príplatky a doplatky za nadčasovú prácu, nočnú prácu, prácu v sobotu a nedeľu, sviatky, za zdraviu škodlivé prostredie, hluk, rizikovú a namáhavú prácu, naturálne mzdy vyjadrené v peňažnej forme a ostatné mzdy vo forme mzdových zvýhodnení, ktorých výška a periodicita sa vopred určuje bez ohľadu na situáciu podniku.

**Úplné náklady práce** sú súhrnom nákladov, ktoré zamestnávateľ vynakladá v súvislosti so získavaním a výchovou pracovných síl, s odmeňovaním za prácu a so zabezpečením sociálnych potrieb pracovných síl podľa záväzkov, ktoré voči nim prijal. Zahŕňajú v súčte priame náklady práce a nepriame náklady práce znížené o subvencie. **Priame náklady práce** sú súčtom miezd a náhrad miezd, platieb do programu sporenia, náhrad za pracovnú pohotovosť mimo pracoviska, peňažných plnení zo zisku po zdanení a ostatných priamych nákladov. **Nepriame náklady práce** zahŕňajú povinné a nepovinné príspevky na zákonné poistenie platené zamestnávateľom, sociálne dávky, príspevky na zákonné poistenie učňov, sociálne výhody, náklady na školenie zamestnancov, poplatky a sankcie súvisiace so mzdami a ostatné nepriame náklady práce. **Subvencie** predstavujú všetky čiastky prijaté vo forme dotácií, ktoré sú určené na financovanie časti alebo všetkých nákladov na priame odmeňovanie.

Údaje o úplných nákladoch práce sa zisťujú v ročnej periodicite; publikujú sa **ročné náklady práce, mesačné náklady práce** a v závislosti od počtu odpracovaných hodín aj **hodinové náklady práce**.

Zdroj údajov

Všetky publikované údaje sú výsledkom štatistických zisťovaní vykonaných ŠÚ SR okrem údajov o uchádzačoch o zamestnanie, ktoré ŠÚ SR preberá z Ústredia práce, sociálnych vecí a rodiny.

Podrobnejšie informácie možno získať v štvrťročných publikáciách Výsledky výberového zisťovania pracovných síl a v ročných publikáciách Štruktúra miezd, Úplné náklady práce a Zamestnanci a priemerné mesačné mzdy.