31. MEDZINÁRODNÉ PREHĽADY

Metodické vysvetlivky

Od roku 2004 Štatistický úrad Slovenskej republiky poskytuje svojim používateľom v rámci medzinárodných porovnaní vybrané ukazovatele, ktoré sú vypočítané na základe porovnateľnej metodiky. Patria sem hlavne štrukturálne ukazovatele, ktoré zostavuje Eurostat z údajov zasielaných z národných štatistík.

Definície

**Stredná dĺžka života** v určitom vekuje počet rokov, ktoré v priemere ešte prežije osoba v príslušnom veku za predpokladu, že sa úmrtnostné pomery nezmenia.

**Dosiahnutá úroveň vzdelania** vyjadruje podiel ľudí vo veku 25 až 64 rokov s dokončeným minimálne stredoškolským vzdelaním na celkovom počte osôb v tomto veku.

**Miera ekonomickej aktivity** vyjadruje podiel ekonomicky aktívneho obyvateľstva (pracujúci a nezamestnaní) vo veku 15 až 74 rokov z celkového počtu obyvateľstva tej istej vekovej skupiny.

**Miera zamestnanosti** vyjadruje podiel zamestnaných osôb vo veku 20 až 64 rokov z celkového počtu obyvateľstva tej istej vekovej skupiny.

**Miera zamestnanosti starších pracujúcich** vyjadruje podiel zamestnaného obyvateľstva vo veku 55 ‒ 64 rokov z celkového počtu obyvateľstva rovnakej vekovej skupiny.

**Miera nezamestnanosti** je uvádzaná podľa výberového zisťovania pracovných síl (metodika Medzinárodnej organizácie práce, ILO) ako podiel nezamestnaných vo veku 15 až 74 rokov z celkového počtu ekonomicky aktívneho obyvateľstva.

**Miera dlhodobej nezamestnanosti** je podiel nezamestnaných v dĺžke 12 a viac mesiacov z celkového počtu ekonomicky aktívneho obyvateľstva.

Hodnotový index **hrubý domáci produkt na obyvateľa v parite kúpnej sily (PKS)** je vyjadrený k priemeru Európskej únie, ktorý sa rovná 100 (EÚ-27 (2020) = 100). Ak je hodnota vyššia ako 100, výška HDP na obyvateľa je vyššia ako priemer Európskej únie a naopak. Údaje vyjadrené v PKS eliminujú cenové rozdiely medzi krajinami a umožňujú porovnateľnosť HDP.

Výpočet ročnej **miery rastu objemu HDP** umožňuje porovnanie dynamiky vývoja hospodárstva nezávisle od času a rôznej veľkosti hospodárstva krajiny.

Pri meraní rastu HDP v objemových jednotkách sa HDP v bežných cenách prepočíta na ceny predchádzajúceho roka a takto prepočítané objemové zmeny sa použijú na výpočet stálych cien reťazením objemových indexov. Na základe toho cenové pohyby (inflácia) neovplyvňujú mieru rastu HDP.

**Produktivita práce na zamestnanú osobu** predstavuje objem HDP prepočítaný na zamestnanú osobu. Produktivita hospodárstva krajiny je vyjadrená vo vzťahu k priemeru Európskej únie (EÚ-27 (2020) =100). Ak je index vyšší ako 100, produktivita práce na zamestnanú osobu v krajine je vyššia ako priemer EÚ a naopak. Údaje vyjadrené v PPS eliminujú rozdiely v cenových hladinách krajín. Nerozlišuje sa zamestnanosť na plný a čiastočný úväzok.

**Hrubé domáce výdavky na vedu a výskum** sú výdavky financované podnikateľským sektorom, sektorom vysokých škôl, vládnym sektorom a súkromnými neziskovými organizáciami.

**Výdavky na sociálnu ochranu** predstavujú finančné alebo naturálne transfery domácnostiam alebo jednotlivcom zo systému sociálneho poistenia, s cieľom uľahčiť záťaž vyplývajúcu z vopred určených rizík.

**Podiel obnoviteľnej energie z hrubej konečnej spotreby energie** ukazuje, aké rozsiahle je využívanie obnoviteľnej energie, a implicitne mieru, do akej obnoviteľné palivá nahradili fosílne a/alebo jadrové palivá, a tým prispeli k dekarbonizácii hospodárstva EÚ. Ukazuje tiež, aký je pokrok na úrovni EÚ v súvislosti s cieľom stratégie Európa 2020 pre obnoviteľné zdroje energie, ktorým je zvýšenie podielu obnoviteľnej energie na hrubej konečnej spotrebe energie na 20 % do roku 2020.

Celkové **emisie skleníkových plynov** sú prepočítané na súhrnnú hodnotu pomocou ekvivalentov CO2 a vyjadrené v tonách na jedného obyvateľa.

**Index priemyselnej produkcie** vyjadruje zmenu objemu produkcie v naturálnom vyjadrení. Nie je očistený od vplyvu počtu pracovných dní.

**Relatívne cenové hladiny** sú pomerom medzi paritou kúpnej sily a mierou obchodnej výmeny pre každú krajinu. Podiel sa vzťahuje k priemeru EÚ (EÚ-27 (2020) = 100). Ak je index relatívnych cenových hladín za krajinu väčší (menší) ako 100, príslušná krajina je relatívne „drahá“ („lacná“) v porovnaní s priemerom EÚ.

**Index rodovej rovnosti (IRR)** jeunikátny nástroj na meranie, ktorý sumarizuje zložitosť rodovej rovnosti na základe modelu multidimenzionálneho konceptu kompiláciou jednotlivých indikátorov.Skladá sa zo šiestich hlavných domén (práca, peniaze, znalosti, využívanie času, podiel na moci a rozhodovaní a zdravie) a dvoch satelitných domén (prelínajúce sa nerovnosti a násilie). Index rodovej rovnosti meria, ako ďaleko (alebo blízko) je Európska únia a jej členské štáty od dosiahnutia úplnej rovnosti žien a mužov v danom roku. Hodnota IRR=100 by znamenala, že neexistujú rozdiely v spoločenskom postavení mužov a žien.

Zdroj údajov

Údaje sú prevzaté z nižšie uvedených zdrojov. Zdroj údajov je vždy uvedený pod príslušnými tabuľkami.

1. United Nations Demographic Yearbook, 2018, Statistisches Jahrbuch, Deutschland und Internationales, 2019

2. Pracovná databáza Eurostatu, stav k 15. 7. 2020

3. Pracovná databáza Faostatu, stav k 15. 7. 2020

4. Monthly Bulletin of Statistics Online – U. N., stav k 15. 7. 2020

5. EIGE: [Gender](http://hdr.undp.org/en/composite/GDI) Equality Index 2019. Work-life balance