6. Vzdelávanie

Metodické vysvetlivky

Zákon č. 245/2008 Z. z. (školský zákon) definuje jednotlivé druhy škôl poskytujúce predprimárne, základné, stredné, vyššie odborné vzdelanie a záujmové vzdelávanie: **materská škola, základná škola, gymnázium, stredná odborná škola, konzervatórium,** **škola pre deti a žiakov so špeciálnymi výchovno-vzdelávacími potrebami, základná umelecká škola, jazyková škola.** Súčasťou školskej výchovno-vzdelávacej sústavy sú aj **školské zariadenia.**

Podľa zákona č. 245/2008 Z. z. učilištia a stredné odborné učilištia zriadené podľa doterajších predpisov sú **strednou odbornou školou** poskytujúcou nižšie stredné odborné vzdelanie a stredné odborné vzdelanie. Z tohto dôvodu všetky údaje o učilištiach a stredných odborných učilištiach sú zahrnuté do údajov stredných odborných škôl (úrovne 252, 253 a 352, 353 podľa klasifikácie ISCED 2011).

**Vysoké školy** definuje zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov.

Školy, v ktorých sa výchova a vzdelávanie uskutočňujú popri slovenskom jazyku aj v jazyku národnostnej menšiny, sa vykazujú ako školy s viacerými výchovnými jazykmi, to znamená, že v týchto školách sú zriadené triedy s vyučovacím jazykom slovenským a triedy s vyučovacím jazykom národnostnej menšiny.

V údajoch o počte **učiteľov** sú zahrnutí učitelia na ustanovený pracovný čas (plný úväzok) vrátane riaditeľov a zástupcov.

**Zmennosť vyučovania** vyjadruje podiel žiakov a tried zahrnutých do vyučovania v 2. zmene.

Definície

**Stredná odborná škola** poskytujúca odborné vzdelávanie na úrovni 253, 353, 344, 354, 454 a 554 podľa klasifikácie ISCED 2011 je stredná škola, ktorá pripravuje žiakov v najmenej dvojročnom a najviac päťročnom vzdelávacom programe príslušného odboru vzdelávania. Vzdelávacie programy strednej odbornej školy sú zamerané predovšetkým na výkon povolaní a odborných činností v národnom hospodárstve, zdravotníctve, verejnej správe, kultúre, umení a v ostatných oblastiach a môžu pripravovať aj na ďalšie štúdium.

Podľa § 94 ods. 1 zákona č. 245/2008 Z. z. sa výchova a vzdelávanie detí so zdravotným znevýhodnením uskutočňuje spravidla v **špe­ciálnych školách** alebo v ostatných školách v zriadených **špeciálnych triedach** spravidla pre deti s rovnakým druhom zdravotného znevýhodnenia. Výchova a vzdelávanie detí so zdravotným znevýhodnením sa môže uskutočňovať aj v triedach alebo výchovných skupinách spolu s ostatnými deťmi alebo žiakmi školy. Ak je to potrebné, takéto dieťa alebo žiak je vzdelávaný podľa individuálneho vzdelávacieho programu.

**Špeciálne výchovné zariadenia** sú zariadenia výchovnej prevencie a zariadenia náhradnej výchovy a plnia úlohy pri ochrane detí pred sociálno-patologickými javmi, v prevencii problémového vývinu detí, v prevencii delikventného vývinu detí a pri výkone ústavnej a ochrannej výchovy. Pre potreby tejto štatistickej ročenky sú v špeciálnych výchovných zariadeniach zahrnuté reedukačný detský domov, reedukačný domov pre mládež, liečebno-výchovné sanatórium, diagnostické centrum pre deti, diagnostické centrum pre mládež a reedukačný domov pre matky s deťmi.

Zdroj údajov

Zdrojom údajov sú predovšetkým štatistické zisťovania, ktoré realizuje Ministerstvo školstva, vedy, výskumu a športu SR prostredníctvom Centra vedecko-technických informácií.

Medzinárodná štandardná klasifikácia vzdelávania ISCED 20111)  
a systém vzdelávania na Slovensku

|  |  |  |  |  |  |
| --- | --- | --- | --- | --- | --- |
| **Obvyklý vek vzdelávania** | | **Vzdelávacie programy a dosiahnuté vzdelanie  podľa ISCED 2011** | | **Kód** | **Školský systém v Slovenskej republike** |
| Menej ako  3 – 6 rokov | | **PREDPRIMÁRNE**  predškolské bez vzdelania, nedokončený 1. stupeň základného vzdelávania | | 020  030 | Materské školy a špeciálne materské školy, 0-té ročníky na základných školách, prípravné triedy v základných školách, prípravné triedy v špeciálnych školách |
| 6 – 15 rokov | | Povinná školská dochádzka1) | **ZÁKLADNÉ**  Primárne  1. stupeň základného vzdelávania  Nižšie stredné  2. stupeň základného vzdelávania | 100  244 | 1. stupeň základných škôl, 1. stupeň špeciálnych základných škôl – variant C  2. stupeň základných škôl, 2. stupeň špeciálnych základných škôl – variant A, 1. až 4. ročník 8-ročných stredných škôl |
| 15 – 18/19 rokov alebo iné | | **STREDNÉ**  Nižšie stredné odborné  Stredné odborné s výučným listom  Stredné odborné bez maturity a výučného listu  **ÚPLNÉ STREDNÉ**2)  Úplné stredné všeobecné s maturitou  Úplné stredné odborné s maturitou a výučným listom  Úplné stredné odborné s maturitou bez výučného listu | 243  252  253  352  353  353  344  354  354  454 | Praktické školy  Stredné odborné školy (učebné odbory pre žiakov s mentálnym postihom)  Stredné odborné školy (2-ročné vzdelávacie programy – odbory so zvlášť upravenými učebnými plánmi)  Stredné odborné školy (učebné odbory pre žiakov s mentálnym postihom)  Stredné odborné školy (nematuritné vzdelávacie programy poskytujúce výučný list)  Stredné odborné školy (nematuritné vzdelávacie programy neposkytujúce výučný list)  Gymnáziá  Stredné odborné školy (vzdelávacie programy s maturitou poskytujúce aj výučný list)  Stredné odborné školy (vzdelávacie programy s maturitou)  Stredné odborné školy (vzdelávacie programy s maturitou pre absolventov učebných odborov v nadstavbovom štúdiu) |
|  |
| 18/19 + 2 roky | | **POSTSEKUNDÁRNE NETERCIÁRNE** Pomaturitné kvalifikačné, pomaturitné inovačné a pomaturitné zdokonaľovacie štúdium | | 454 | Stredné odborné školy, obchodné akadémie, stredné umelecké školy, konzervatóriá,atď. |
| 18/19 + 3 roky | | **TERCIÁRNE**  Vyššie odborné (pomaturitné špecializačné) – absolventi sú diplomovaní špecialisti s titulom DiS (alebo jeho ekvivalent) | | 554 | Stredné odborné školy, konzervatóriá, tanečné konzervatóriá, vyššie stredné odborné školy |
| 18/19 + 4 – 6 rokov alebo iné | 18/19 + 3 – 4 roky | 1. stupeň univerzitného štúdia – bakalárske štúdium – absolventom je udelený akademický titul Bc. (alebo jeho ekvivalent). | | 655  665 | Univerzity, vysoké školy  Akadémia Policajného zboru  Vojenské vysoké školy (bakalárske študijné programy) |
| 21/22 + 2 roky | 2. stupeň univerzitného štúdia – magisterské, inžinierske, doktorské štúdium – absolventom je udelený akademický titul Mgr., Ing., Dr. (alebo ich ekvivalenty) | | 766  767  768 | Univerzity, vysoké školy  Akadémia Policajného zboru  Vojenské vysoké školy (magisterské, inžinierske a doktorské študijné programy) |
| 24/25 + 3 roky a viac | | 3. stupeň univerzitného štúdia – doktorandské štúdium – absolventom je udelený vedecký titul PhD., ThD. (alebo ich ekvivalent) | | 864 | Univerzity, vysoké školy  Akadémia Policajného zboru  Vojenské vysoké školy (doktorandské a postgraduálne štúdium, vedecká výchova) |

1) povinná školská dochádzka je do veku 16 rokov

2) absolventi štúdia ukončeného maturitou majú priamy prístup k terciárnemu vzdelávaniu