17. PRIEMYSEL

Metodické vysvetlivky

**Priemysel** zahŕňa činnosti spojené s ťažbou a dobývaním; priemyselnou výrobou; dodávkou elektriny, plynu, pary a studeného vzduchu; dodávkou vody, čistením a odvodom odpadových vôd, odpadov a služieb odstraňovania odpadov. Ukazovatele sa členia podľa druhu vlastníctva, počtu zamestnancov a hlavných priemyselných zoskupení. Pri podrobnejšom členení ekonomických činností sa uplatňuje Štatistická klasifikácia ekonomických činností SK NACE Rev. 2.

**Priemyselná produkcia** (PP) sa počíta podľa metodiky platnej v Európskej únii na základe normy o krátkodobých ukazovateľoch. Jej výpočet je založený na zmene objemu vybraných výrobkov v naturálnom vyjadrení a na dvojstupňovom váhovom systéme. Index charakterizuje zmenu priemyselnej produkcie v bežnom roku vo vzťahu k bázickému roku. Údaje pre výpočet PP sa zisťujú vyčerpávajúco za priemyselné podniky zapísané v obchodnom registri s počtom zamestnancov 20 a viac, za vybrané priemyselné podniky s počtom zamestnancov do 19 a za vybrané podniky s inou hlavnou činnosťou ako priemyselnou. Priemyselná produkcia sa publikuje v indexovej forme a pravidelne (mesačne???) sa aktualizuje. Publikované údaje zodpovedajú stavu k 15. 8. 2021.

**Výroba vybraných priemyselných výrobkov** sa uvádza v agregácii výrobkov zo zoznamu priemyselných výrobkov PRODSLOV, ktorý je vypracovaný na základe medzinárodného zoznamu výrobkov PRODCOM.

Definície

**Tržby za vlastné výkony a tovar** zahŕňajú tržby z predaja vlastných výrobkov, služieb a tržby za tovar, ktoré podnik realizuje za všetky svoje činnosti. Údaje sú agregované podľa hlavnej ekonomickej činnosti podniku a sú bez dane z pridanej hodnoty a bez spotrebnej dane.

**Tržby z predaja do zahraničia** zahŕňajú predaj zahraničnému odberateľovi, ktorý realizuje samotný výrobný podnik alebo sprostredkujúca organizácia, pričom sa predané výrobky vyvážajú priamo zo skladu výrobného podniku do zahraničia.

**Priemyselná produkcia** vyjadruje zmenu objemu produkcie v naturálnom vyjadrení.

**Výroba vybraných priemyselných výrobkov** zahŕňa výrobky určené na predaj mimo podniku, ako aj výrobu výrobkov, ktoré sa spotrebovali na výrobné účely (t. j. vnútropodniková spotreba) a priemyselné služby (t. j. úpravy, opravy, údržba, montáž, práca vo mzde) a sú určené na predaj mimo podniku.

**Mesačná produktivita práce z tržieb za vlastné výkony a tovar** je vyjadrená objemom tržieb za vlastné výkony a tovar, ktorý pripadá na jedného zamestnanca v priemysle za mesiac.

**Priemerný evidenčný počet zamestnancov v osobách** zahŕňa stálych i dočasných zamestnancov, ktorí sú v pracovnom, resp. služobnom pomere k organizácii bez ohľadu na to, či sú skutočne prítomní v práci alebo nie, napr. pre chorobu, dovolenku na zotavenie a pod., a tiež zamestnanci, ktorí nepracovali napr. v dôsledku prestojov, štrajku, výluky. Patria sem tiež zamestnanci s kratším pracovným časom, a to i vtedy, keď ich pracovný čas nie je rozvrhnutý na všetky pracovné dni, a zamestnanci, ktorí v organizácii vykonávajú prácu len príležitostne na výzvu a podľa potrieb organizácie. Nepatria sem osoby na materskej dovolenke, učni a študenti na prevádzkovej praxi, súkromní podnikatelia a ich spoločníci, osoby, s ktorými bola uzavretá dohoda o práci vykonanej mimo pracovného pomeru.

**Zamestnané osoby** sú zamestnanci a podnikatelia.

Zdroj údajov

Všetky publikované údaje sú výsledkom štatistických zisťovaní vykonaných ŠÚ SR.

Podrobnejšie informácie možno získať v publikáciách Vybrané ukazovatele a priemyselná produkcia, Výsledky štvrťročných zisťovaní v priemysle SR a výroba vybraných výrobkov, Výsledky ročných zisťovaní v priemysle SR, výroba a predaj vybraných výrobkov podľa podnikov a závodov a v Ročenke priemyslu.