3. OBYVATEĽSTVO

Metodické vysvetlivky

Údaje o pohybe obyvateľstva sa získavajú spracovaním štatistických hlásení o jednotlivých demografických udalostiach obyvateľstva (uzavreté manželstvá, rozvody, narodení a zomretí) tvoriacich obsah štatistických zisťovaní o obyvateľstve. Zisťujú sa za všetkých obyvateľov, bez ohľadu na štátne občianstvo, ktorí majú na území Slovenskej republiky trvalý pobyt. Do demografickej štatistiky sa zahŕňa aj štatistika potratov, ktorá sa spracováva z údajov preberaných zo zisťovania v pôsobnosti Ministerstva zdravotníctva SR.

Štatistika **mechanického pohybu** obyvateľstva zahŕňa **vnútorné sťahovanie** (zmeny trvalého pobytu medzi obcami, okresmi a krajmi) a **zahraničné sťahovanie**, ktorým sa rozumie zmena krajiny trvalého pobytu, bez ohľadu na štátne občianstvo.

Údaje zistené **sčítaním obyvateľov, domov a bytov** (SODB) tvoria základ na bilancovanie počtu a štruktúr obyvateľstva podľa veku, rodinného stavu a národnosti, a od sčítania 2011 aj podľa krajiny narodenia a štátneho občianstva, v nasledujúcom desaťročnom období na základe údajov o prirodzenom a mechanickom pohybe obyvateľstva.

Stavové demografické údaje za rok 2011 zohľadňujú výsledky SODB 2011.

Demografická štatistika je metodicky a obsahovo porovnateľná v medzinárodnom meradle. Pri spracovaní podľa triediacich hľadísk sa používajú číselníky národností, rodinného stavu, Štatistický číselník krajín a Register priestorových jednotiek. Príčiny smrti sa u zomretých spracovávajú podľa Medzinárodnej štatistickej klasifikácie chorôb a príbuzných zdravotných problémov v znení 10. revízie. Pri názvoch krajín sa uplatňuje číselník krajín podľa medzinárodnej normy ISO 3166.

V roku 2012 sa zmenilo spracovanie štatistiky narodených: kým do roku 2011 boli do počtu narodených započítavané i deti narodené v zahraničí matkám s trvalým pobytom v SR, od roku 2012 sú do štatistiky narodených započítavané len deti narodené na Slovensku a do počtu obyvateľov SR sa započítajú len tie deti narodené v zahraničí, ktoré boli prihlásené na trvalý pobyt v SR.

Definície

**Stredný stav obyvateľstva** sa počíta ako arit­metický priemer počiatočného a koncového sta­vu obyvateľstva v referenčnom roku. Do roku 2010 sa spracovával bilančnou metódou k 1. 7. referenčného roka, zmena vyplýva z postupov zaužívaných v európskom priestore.

**Maloleté dieťa** je dieťa vo veku do 18 rokov.

Za **živonarodené dieťa** sa pokladá také, ktoré sa narodí aspoň s jedným zo znakov života, t. j. dýchanie, akcia srdca, pulzácia pupočníka alebo aktívny pohyb svalstva, aj keď nebol prerušený pupočník alebo nebola porodená placenta. Pôrodná hmotnosť pritom je:

a) 500 g a vyššia alebo

b) 499 g a nižšia, ak dieťa prežije 24 hodín po pôrode.

**Potrat**je predčasné samovoľné alebo navodené ukončenie tehotenstva vrátane mimomaternicového tehotenstva, pri ktorom plod neprejavuje znaky života a pôrodnú hmotnosť má nižšiu ako 1 000 gramov alebo prejavuje niektorý znak života a pôrodnú hmotnosť má nižšiu ako 500 gramov, ale neprežije 24 hodín, prípadne ak sa nedá určiť hmotnosť plodu a ide o tehotenstvo kratšie ako 28 týždňov.

**Umelé prerušenie tehotenstva** je navodené ukončenie tehotenstva vrátane mimomaternicového tehotenstva. Od roku 2019 sa zaviedla zmena metodiky vykazovania potratov. Potraty s diagnózami O021 Zadržaný potrat a O028 Iný abnormálny výtvor počatia boli preradené zo skupiny umelých potratov do samovoľných potratov.

**Samovoľný potrat (spontánny potrat)** je samovoľné ukončenie tehotenstva, t. j. potrat podmienený biologicky, bez zjavného vonkajšieho zásahu.

**Prirodzený prírastok** obyvateľstva je rozdiel medzi počtom živonarodených detí a zomretých osôb.

**Saldo sťahovania** je rozdiel medzi počtom prisťahovaných a vysťahovaných osôb.

**Celkový prírastok** je súčet prirodzeného prírastku a salda sťahovania.

**Index starnutia** vyjadruje počet osôb vo veku 65 a viac rokov pripadajúcich na 100 osôb vo veku 0 – 14 rokov.

**Index ekonomického zaťaženia** vyjadruje počet osôb vo veku 0 – 14 rokov a 65 a viac rokov pripadajúcich na 100 osôb vo veku 15 – 64 rokov.

**Priemerný vek** je vážený aritmetický priemer počtu rokov, ktoré prežili príslušníci danej populácie do daného okamihu. Ide o priemerný vek žijúcich obyvateľov.

**Priemerný vek pri sobáši** je priemerný vek, v ktorom osoby uzatvárajú manželstvo. Počíta sa z mier sobášnosti podľa veku, oddelene podľa pohlavia, pre osoby 15 – 49-ročné.

**Priemerný vek pri prvom sobáši** je priemerný vek, v ktorom slobodné osoby uzatvárajú manželstvo. Počíta sa z mier sobášnosti podľa veku, oddelene podľa pohlavia, pre osoby 15 – 49-ročné.

**Priemerný vek (matky) pri pôrode** je priemerný vek matiek, obyčajne v danom roku. Počíta sa z mier plodnosti podľa veku. Špeciálne sa sleduje priemerný vek matiek pri prvom pôrode.

**Úhrnná plodnosť** je priemerný počet živonarodených detí pripadajúcich na jednu ženu počas jej celého reprodukčného obdobia (15 – 49 rokov), pri zachovaní úrovne plodnosti sledovaného roka a za predpokladu nulovej úmrtnosti.

**Hrubá miera reprodukcie** je priemerný počet živonarodených dievčat, ktoré by sa narodili jednej žene počas jej celého reprodukčného obdobia (15 – 49 rokov), pri zachovaní úrovne plodnosti sledovaného roka a za predpokladu nulovej úmrtnosti.

**Čistá miera reprodukcie** je priemerný počet živonarodených dievčat, ktoré by sa narodili jednej žene počas jej celého reprodukčného obdobia (15 – 49 rokov), pri zachovaní úrovne plodnosti a úmrtnosti sledovaného roku.

**Stredná dĺžka života v určitom veku** je počet rokov, ktoré v priemere ešte prežije osoba v príslušnom veku za predpokladu, že sa úmrtnostné pomery nezmenia.

**Stredná dĺžka života pri narodení** je počet rokov, ktoré v priemere ešte prežije práve narodená osoba za predpokladu, že sa úmrtnostné pomery nezmenia.

Zdroj údajov

Všetky publikované údaje z demografickej štatistiky sú výsledkom zberu dát a spracovaní ŠÚ SR, okrem primárnych údajov o potratoch a žiadateľoch o udelenie azylu na Slovensku. Údaje o potratoch sú prevzaté z rezortného výkazníctva Ministerstva zdravotníctva SR, zabezpečované Národným centrom zdravotníckych informácií (NCZI) v Bratislave a následne spracované ŠÚ SR. Údaje o žiadateľoch o udelenie azylu na Slovensku sú prevzaté z Migračného úradu Ministerstva vnútra SR.

Podrobnejšie informácie možno získať na internetovej stránke ŠÚ SR v časti Demografia a sociálne štatistiky – Obyvateľstvo a migrácia a vo verejnej databáze ŠÚ SR DATAcube.