18. ENERGETIKA

Metodické vysvetlivky

Údaje o energetických zdrojoch sa získavajú od producentov, dovozcov, vývozcov a obchodníkov s palivami a energiou. Údaje o použití sa získavajú od subjektov, ktoré jednotlivé druhy palív a energie spotrebúvajú, od dodávateľov a výpočtami.

Bilancia tuhých palív zahŕňa čierne uhlie, hnedé uhlie, koks, brikety.

Bilancia plynných palív zahŕňa zemný plyn, koksárenský plyn, vysokopecný plyn, konvertorový plyn.

Bilancia ropy a ropných produktov zahŕňa ropu, gazolín, rafinérske medziprodukty, rafinérsky plyn, etán, propán-bután, benzíny, naftu, vykurovacie oleje, mazadlá, vosky, asfalty, ropný koks, ostatné rafinérske výrobky.

Bilancia obnoviteľných zdrojov palív a odpadov zahŕňa drevo, drevný odpad, ostatnú biomasu, tuhý mestský odpad, bioplyn, priemyselné odpady (tuhé, kvapalné aj plynné). Vodná a veterná energia je zahrnutá v bilancii elektriny a geotermálne teplo v bilancii tepla.

Definície

**Hrubá domáca spotreba** zahŕňa primárnu produkciu (hnedé uhlie, lignit, ropu, zemný plyn, teplo a elektrinu) a upravuje sa o obnovené produkty, saldo dovozu a vývozu a o čerpanie zo zásob. Zahŕňa aj saldo dovozu a vývozu a čerpanie zo zásob ďalších zdrojov ako: čierne uhlie, koks, hnedouhoľné brikety, nafta, benzíny, ľahké a ťažké vykurovacie oleje, petroleje a ostatné tuhé, kvapalné a plynné palivá.

**Transformácia – vstup** zahŕňa množstvo palív transformovaných na iné palivá alebo spotrebovaných na výrobu elektriny a časť palív spotrebovaných na výrobu tepla. Palivo spotrebované vo verejných elektrárňach, teplárňach, výhrevniach a v závodných elektrárňach sa vykazuje celé. Palivo spotrebované na výrobu elektriny v závodných teplárňach sa vykazuje celé. V závodných teplárňach a výhrevniach sa vykazuje časť paliva na výrobu tepla, ktoré bolo predané, ale palivo na výrobu tepla pre vlastnú spotrebu sa vykazuje v energetike alebo v jednotlivých odvetviach, do ktorých je zaradený výrobca.

**Transformácia – výstup** zahŕňa výťažky energetických procesov, tzn. množstvo vyrobených palív a energie získaných zušľachťovaním iných palív a energií. Jednotlivé položky výstupu zodpovedajú položkám transformácie – vstupu.

**Reklasifikácia a spätné toky** vyjadrujú množstvo produktov preklasifikovaných na surovinu alebo iný produkt a množstvo výrobkov vrátených z petrochémie na ďalšie spracovanie.

**Spotreba energetického odvetvia** sú palivá použité energetickým priemyslom na podporu ťažby (ťažba uhlia, ropy a plynu) alebo transformačných aktivít.

**Straty pri prenose a v rozvodoch** vyjadrujú rozdiel medzi vstupom palív a energie do diaľkových dopravných systémov (ropovodov, plynovodov a verejných rozvodov elektriny a tepla) a výstupom z nich (nie sú tu zahrnuté straty vo vnútropodnikových rozvodoch, ktoré sú súčasťou spotreby). Zahrnuté sú aj odôvodnené straty spôsobené znehodnotením a zničením.

**Konečná spotreba** sa vypočíta ako:

hrubá domáca spotreba

– transformácia – vstup

+ transformácia – výstup

+ reklasifikácia a spätné toky

– spotreba energetického odvetvia

– straty pri prenose a v rozvodoch.

**Konečná neenergetická spotreba** sú energetické produkty použité ako surovina v rôznych odvetviach, tzn. nespotrebované ako palivo alebo netransformované na iné palivo.

**Konečná energetická spotreba** je rozdiel konečnej spotreby a konečnej neenergetickej spo­treby.

**Spotreba palív a energie** je spotreba vrátane vsádzkovej a prevádzkovej spotreby v procesoch výroby elektriny a tepla a v procesoch zušľachťovania palív. Spotreba elektriny zahŕňa aj spotrebu na prečerpanie.

Zdroj údajov

Všetky publikované údaje sú výsledkom spracovaní ŠÚ SR.

Podrobnejšie informácie možno získať v ročnej publikácii Energetika.