**PREDSLOV**

Vážení čitatelia,

kvalitné a užitočné informácie sú pre dnešnú spoločnosť nevyhnutnou súčasťou života. Pomáhajú nám k lepšiemu poznaniu súvislostí a následne vo zvýšenej miere prispievajú k našim správnym rozhodnutiam.

Predstavujeme vám už jubilejné 30. vydanie Štatistickej ročenky Slovenskej republiky. Prostredníctvom nej vám chceme poskytnúť komplexný prehľad demografického, hospodárskeho či sociálneho vývoja v našej krajine.

Publikácia je rozčlenená do 31 kapitol, pričom obsahuje súhrnné štatistické údaje za posledných päť rokov a vybrané kľúčové národohospodárske ukazovatele za obdobie 14 rokov. Súčasťou jednotlivých kapitol sú aj aktualizované metodické vysvetlivky, definície a zdroje údajov. Posledná z nich je venovaná medzinárodnému porovnaniu vybraných ukazovateľov, predovšetkým s krajinami EÚ. Špecifickou časťou je obrazová príloha, ktorá ponúka vizualizáciu vývoja vybraných ukazovateľov.

Uvádzaná publikácia je charakterizovaná snahou o zachovanie ustálenej štruktúry, avšak aj tento rok prinášame niekoľko noviniek, a to v podobe zaradenia nových tabuliek v niektorých kapitolách. Do kapitoly venovanej trhu práce sme pre tento rok pridali údaje z doplnkového modulu jednorazového výberového zisťovania pracovných síl o organizácii práce a pracovnom čase. V časti zameranej na zahraničný obchod sme doplnili údaje o dovoze a vývoze podľa hlavných ekonomických kategórií. Do medzinárodných prehľadov sme zaradili údaje o indexe rodovej rovnosti.

Štatistická ročenka Slovenskej republiky je dostupná v tlačenej verzii, jej súčasťou je aj ­CD-ROM. Na internetovom portáli úradu bude elektronická verzia zverejnená po šiestich mesiacoch od jej vydania.

Sme otvorení všetkým pripomienkam a námetom k obsahu publikácie, ktoré úrad využíva pri jej tvorbe. Srdečné poďakovanie patrí kolektívu zamestnancov Štatistického úradu SR, ministerstiev a ďalších inštitúcií a v neposlednom rade aj respondentom, ktorí prispeli svojimi zdrojovými údajmi k rozšíreniu a skvalitneniu obsahu ročenky. Osobitne ďakujeme vydavateľstvu VEDA za zabezpečenie vydania a distribúcie tohto nášho súborného diela.

Alexander Ballek

predseda Štatistického úradu

Slovenskej republiky